SKRIFTLIG FORESPØRGSEL E-0139/00

af Marie Isler Béguin (Verts/ALE) til Kommissionen

(27. januar 2000)

Om: Life-kontrakt (beskyttelse af naturen) med henblik på bevarelse af vådområder i Murcia-regionen i Spanien

Kommissionen undertegnede i 1993 en Life-kontrakt(1)(2) med Murcia-regionen i Spanien, som omfatter foranstaltninger vedrørende beskyttelse af det naturlige levested Saladar de Lo Poyo. EP's Udvalg for Andragender er i færd med at behandle andragende 921/96 om ændring 55 af den generelle byplan for Cartagena(3), i henhold til hvilken der skal iværksættes et større byplanlægningsprojekt med boliger til over 20.000 mennesker i umiddelbar nærhed af vådområdet. Som følge heraf beordrede Kommissionens tjenestegrene i juli 1997 en midlertidig suspendering af udbetalingerne i medfør af kontrakten, indtil der forelå garantier for en langsigtet bevarelse af området. I juni 1999 vedtoges det at ophæve denne suspendering af udbetalingerne på to betingelser. For det første den endelige godkendelse af planen for forvaltning af de naturlige ressourcer (PORN)(4), jf. regionallov 4/1992(5), og for det andet fremsendelse af de supplerende dokumenter vedrørende vurderingen af projektets indvirkning på miljøet.

De berørte myndigheder har imidlertid godkendt ovennævnte boligprojekt(6), herunder vurderingen af indvirkningerne på miljøet, selv om PORN og den nødvendige integrering af den supplerende dokumentation endnu ikke er endeligt godkendt. Hverken ændring 55 eller byplanlægningsprogrammet har været underkastet en hensigtsmæssig vurdering med hensyn til indvirkningerne på miljøet som foreskrevet i direktiv 85/337/EØF(7) og 97/11/EF(8), selv om de i allerhøjeste grad hører til den type projekter og opfylder de kriterier, der er opført i bilagene til disse to direktiver.

Endvidere er området udpeget som et vigtigt fugleområde(9), og det er opført på Ramsar-konventionens liste(10). Følgelig burde det have været udlagt som særligt beskyttet område i medfør af direktiv 79/409/EØF(11), således som det også erkendes af de regionale myndigheder(12), og opført på listen over områder, der kan indgå i Natura 2000, jf. direktiv 92/43/EØF(13).

Agter Kommissionen at vedtage konkrete foranstaltninger som led i Life-kontrakten som følge af den manglende opfyldelse af støttemodtagernes garantier og i givet fald, hvilke? Finder Kommissionen det på sin plads at tage retlige eller andre skridt på baggrund af støttemodtagerens politik vedrørende Saladar de lo Poyo og de omkringliggende områder som led i en effektiv håndhævelse af ovennævnte EU-direktiver?

(1) Kommissionens beslutning af 15. oktober 1993, KOM(93) 2824.

(2) Life-projekt (beskyttelse af naturen) B4-3200/93/775.

(3) Bekendtgørelse af 2. august 1996 fra det regionale ministerium for fysisk planlægning og offentlige arbejder, ratificeret af Murcias regionalregering den 24. januar 1997.

(4) Oprindeligt vedtaget ved bekendtgørelse af 28. december 1998 fra det regionale ministerium for miljø, landbrug og vandressourcer.

(5) Regionallov 4/1992 af 30. juli 1992 om fysisk planlægning og beskyttelse af naturen i Murcia-regionen.

(6) Bekendtgørelse af 3. november 1999 fra det regionale ministerium for fysisk planlægning og offentlige arbejder om godkendelse af byplanlægningsprogrammet for området Lo Poyo.

(7) EFT L 175 af 5.7.1985, s. 40.

(8) EFT L 73 af 14.3.1997, s. 5.

(9) Vigtige fugleområder i Spanien, Spansk Ornitologisk Forening Den Internationale Komité for Fuglebeskyttelse, 1998.

(10) Beslutning af 4. november 1994 om Ministerrådets afgørelse af 15. juli 1994.

(11) EFT L 103 af 25.4.1979, s. 1.

(12) Afgørelse truffet af det regionale miljøråd i oktober 1996 på forslag af det regionale ministerium for miljø, landbrug og vandressourcer.

(13) EFT L 206 af 22.7.1992, s. 7.

Svar afgivet på Kommissionens vegne af Margot Wallström

(8. marts 2000)

Fællesskabet medfinaniserer i det pågældende område et projekt vedrørende bevarelse af vådområder Life B4-3200/93/775 Conservación y Gestión de Humedales y otros ecosistemas característicos de zonas áridas de la región de Murcia i medfør af Rådets forordning (EF) nr. 1404/96 af 15. juli 1996 om ændring af forordning (EØF) Nr. 1973/92 af 21. maj 1992 om oprettelse af et finansielt instrument for miljøet (LIFE)(1).

Kommissionen har flere gange anmodet om yderligere oplysninger fra støttemodtageren i Life-Nature projektet, det vil sige Murcia-regionens administration. I de to sidste breve, hvor den anmodede om oplysninger, mindede Kommissionen støttemodtageren i Life-Nature projektet om, at flere skrivelser endnu ikke er blevet besvaret, og bad om at få svar hurtigst muligt.

I afventning af et nøjagtigt svar på disse anmodninger, nemlig om områdets endelige forvaltningsplan og en supplerende undersøgelse, har Kommissionen indtil videre frosset kontraktbetalingerne for i tide at kunne råde over de oplysninger, der er nødvendige for at kunne træffe en beslutning. Den har indtil nu endnu ikke modtaget noget svar.

I betragtning af, at Kommissionen indtil nu endnu ikke har modtaget nogen garantier fra de spanske regionale myndigheder for at det pågældende område bliver effektivt beskyttet, vil Kommissionen træffe de foranstaltninger, som den finder nødvendige, herunder dem, der er forudset i ovennævnte kontrakt, vedrørende suspension eller eventuel tilbagefordring af de udbetalte beløb.

(1) EFT L 181 af 20.7.1996.